钦定古今图书集成/理学汇编/文学典/第007卷 > 容斋四笔 > 《讥议迁史》
## 钦定古今图书集成/理学汇编/文学典/第007卷 > 容斋四笔 > 《讥议迁史》

大儒立言著论，要当使后人无复拟议，乃为至当。如
王氏《中说》，谓陈寿有志于史，依大议而削异端，使寿
不美于史、迁、固之罪也。又曰：“史之失，自迁、固始也，记
繁而志寡。”王氏之意，直以寿之书过于《史》《汉》矣，岂其
然乎？《元经》续《诗》《书》犹有存者，不知能出迁、固之右乎？
苏子由作《古史》，谓太史公易编年之法为本纪、世家、
《列传》，后世莫能易之。然其人浅近而不学，疏略而轻
信，故因迁之旧，别为《古史》。今其书固在，果能尽矫前
人之失乎？指司马子长为“浅近不学”，贬之已甚。后之
学者，不敢谓然。